
Gwerthusiad beirniadol a nodi’r camau dysgu ac addysgu nesaf gan ganolbwyntio ar astudiaeth achos am ddysgwyr unigol neu grŵp o ddysgwyr, wedi’i seilio ar ddigwyddiad critigol a arsylwyd.

Cyflwyniad
Mae’r defnydd o ddigwyddiadau critigol yn ddull effeithiol o adfyfyrio ar arfer addysgu athrawon ac mae’n gallu arwain at ddatblygiad proffesiynol addysgwyr. Diffinnir digwyddiad critigol gan David Tripp (2011) yn ei lyfr Critical Incidents in Teaching fel digwyddiad pwysig sydd yn cael effaith ar ganlyniad dysgu plant boed yn y dosbarth neu du hwnt. Er bod digwyddiad critigol yn swnio fel rhywbeth trawiadol, esboniodd Tripp (2011, tt.24-25) fod digwyddiadau critigol yn gallu bod yn “not at all dramatic or devious … which are critical in the rather different sense that they are indicative of underlying trends, motives and structures.” Yn ôl Tripp (2011, t.8) “a critical incident is an interpretation of the significance of an event.” Felly rhaid i arsylwyr wneud penderfyniad ar arwyddocâd digwyddiad a phenderfynu os oes gwerth i adfyfyrio ar y digwyddiad ai peidio. Mae digwyddiadau critigol yn ffordd i addysgwyr ddatblygu eu gallu i wneud dyfarniadau proffesiynol a fydd yn effeithio a'r ffordd maent yn addysgu ac felly mae’r dull yma o adfyfyrio yn gallu bod yn ddefnyddiol iawn (Tripp, 2011).

Byddaf yn rhoi ffocws i ddigwyddiad critigol a arsylwyd mewn gosodiad ysgol a’r hyn yr oedd modd dysgu ohono. Yn ogystal â thrafod y digwyddiad o fewn ei gyd-destun a’i gysylltiad gyda phedwar diben Donaldosn, byddaf yn archwilio’n bellach i rai meysydd penodol o fewn y digwyddiad a fyddai o fudd i dalu sylw iddynt er mwyn hybu datblygiad arfer addysgu.


Rôl Adfyfyrio Beirniadol
Mae wedi dod yn gynyddol bwysig i athrawon adfyfyrio’n feirniadol ar yr hyn sy’n digwydd yn eu dosbarthiadau yn ogystal â’r hyn maent yn gweld athrawon eraill y gwneud. Hefyd mae’n bwysig eu bod nhw’n gallu cymhwyso’r damcaniaethau maent yn dod ar draws mewn i sefyllfaoedd go iawn. Fel soniodd Paula Zwozdiak-Myres, “reflective practice has increasingly become embedded within discourse concerning teacher professional development” ac aeth ymlaen i ddweud bod adfyfyrio’n bwysig wrth ystyried “raising educational standards, performance management and whole-school improvement planning” (Zwozdiak-Myres, 2012). Mae hwn uwcholeuo pwysigrwydd adfyfyrio ac yn dangos y ffordd mae’n arwain at ddatblygiad proffesiynol athrawon.

Trwy adfyfyrio ar eich ymarfer eich hun, mae’n bosib deall yn well beth sy’n gweithio’n dda a beth sydd angen datblygu ac felly mae’n galluogi athrawon i adnabod ardaloedd ar gyfer gwella ac ystyried beth yw’r camau nesaf sydd angen dilyn er mwyn sicrhau gwellhad. Hefyd mae’n bwysig i athrawon adfyfyrio ar ymarfer athrawon eraill er mwyn gallu cael syniadau ac enghreifftiau o ymarfer da yn ogystal â rhoi’r cyfle iddyn nhw gydweithio ar gyfer budd y disgyblion maent yn eu haddysgu.

Yn ddiweddar mae rôl yr athro wedi newid yn sylweddol ac mae nawr ymrwymiad gan athrawon i fod yn “reflective practitioner, a researcher and an extended professional” (Zwozdiak-Myres, 2012). Felly er bod adfyfyrio yn bwysig ar gyfer datblygiad athrawon, mae hefyd, erbyn heddiw, yn rhan annatod o fod yn athro ac mae hwn wedi ei adlewyrchu yn y safonau proffesiynol sydd disgwyl i athrawon yng Nghymru eu cwrdd.


Arsylwi – Cyd-destun yr Ysgol a’r Ystafell Ddosbarth
Yn ôl canllawiau BERA (2018) mae’n ddyletswydd i ymchwilwyr gadw data mewn ymchwiliadau addysgol yn ddienw ac yn gyfrinachol a dylem ni “recoginise the entitlement of both institutions and individual participants to privacy.” Oherwydd hyn nid yw’n bosib nodi enw’r ysgol lle treuliais amser yn arsylwi a dod ar draws amryw o ddigwyddiadau critigol ond mae’n bosib amlinellu cyd-destun yr ysgol yn fras.

Treuliais ddeuddydd yn arsylwi mewn ysgol sydd yn darparu addysg trwy gyfrwng y Gymraeg ar gyfer disgyblion tair oed i bedair ar bymtheg oed (Ysgol XXXXXXXX, 2022). Mae’r ysgol wedi ei rhannu yn ddau sector; cynradd ac uwchradd ac felly yn y sector cynradd treuliais i fy amser yn arsylwi. Yn 2021 roedd 166 o ddisgyblion yn y sector cynradd ac felly roedd y dosbarthiadau wedi eu rhannu mewn ffordd fel bod un dosbarth gydag un athro ar gyfer bob blwyddyn (Llywodraeth Cymru, 2021). Cefais gyfle i arsylwi amrediad eang o wersi ac oedrannau, o blant oed meithrin i fyny at blant blwyddyn chwech a golygodd hwn fy mod wedi dod ar draws nifer o ddigwyddiadau critigol gwahanol.


Digwyddiad Critigol yn Gysylltiedig â Phedwar Diben Donaldson
Wrth arsylwi yn yr ysgol sylwais ar amrywiaeth o ddigwyddiadau critigol, ond un a wnaeth ddenu fy sylw oedd digwyddiad mewn gwers mathemateg. Fel mae’n sôn yn yr atodiad, roedd disgyblion blynyddoedd tri a phedwar wedi eu setio ar gyfer gwersi mathemateg ac yn y dosbarth roeddwn i yn arsylwi arno oedd y grŵp lleiaf hyderus. Yr hyn a waeth sefyll allan oedd ymateb yr athro i gamgymeriad gan ddisgybl. Ar ddiwedd y wers, gofynnodd yr athro i’r disgyblion i gyd i ddod i eistedd ar y carped ym mlaen y dosbarth er mwyn gwneud adolygiad sydyn o’r hyn roedden nhw wedi dysgu yn ystod y wers sef sut i dalgrynnu. Gofynnodd yr athro os ydy 46 yn odrif neu eilrif a dewisodd un o’r disgyblion lleiaf hyderus yn y dosbarth i ateb. Atebodd y disgybl yn anghywir trwy ddweud mai odrif ydy 46 ac felly roedd angen ymateb i’r camgymeriad. Yn syth, heb oedi, gofynnodd yr athro i bawb adrodd yr holl odrifau ac eilrifau hyd at ddeg ac yna aeth ati i’w hatgoffa o beth yn union ydy odrif ac eilrif. Ar ôl ail ymweld yn sydyn gyda’r pwnc yma roedd y disgyblion eisoes wedi dysgu mewn gwersi blaenorol, aeth yr athro ymlaen i brofi’r disgyblion trwy weiddi allan rhifau ar hap a gofyn i’r disgyblion ateb naill ai odrif neu eilrif er mwyn sicrhau bod y disgyblion wedi deall. Nid oedd y rhan yma o’r wers wedi cael ei gynllunio o flaen llaw oherwydd roedd y pwnc yma wedi cael ei addysgu o’r blaen ond roedd rhaid i’r athro ymateb pan ddaeth yn eglur nad oedd pob un yn cofio neu wedi deall y gwaith blaenorol.

Roedd y digwyddiad yma yn enghraifft o asesu ar gyfer dysgu ar waith ac roedd yn amlwg sut oedd y digwyddiad yma wedi cael effaith ar y dysgwyr. Yn ogystal roedd yr athro wedi sgaffaldu’r disgyblion er mwyn helpu’r rhai nad oedd yn gallu ateb y cwestiwn i ddeall a gallu ateb yn gywir. Roedd y dechneg yma o ail ymweld ac adolygu pwnc roedd y dosbarth wedi dysgu yn y gorffennol yn enghraifft o arfer adalw sydd yn cael ei ystyried fel ffordd effeithiol o ddysgu gwybodaeth. 

Mae pedwar diben y Cwricwlwm i Gymru yn sail i’r cwricwlwm newydd sydd yn cael ei ddefnyddio ar draws Gymru gyfan ers Medi 2022 ac maent yn gosod allan brif nodau addysg yng Nghymru. Awgrymwyd y pedwar diben gan yr Athro Graham Donaldson (2015) mewn adolygiad o addysg yng Nghymru ac mae athrawon yn gwneud ymdrech i sicrhau bod yr hyn maent yn addysgu yn cysylltu gyda’r dibenion yma. Mae’n bosib cysylltu’r digwyddiad critigol yma gydag un o bedwar diben Donaldson (2015, t.29) sef sicrhau bod y disgyblion yn “ddysgwyr uchelgeisiol, galluog.” Os edrychwn ar y llinynnau sydd o dan y pennawd yma, mae modd deall sut roedd yr athro yn bodloni’r diben yma. O fewn y diben yma mae’n sôn am sicrhau bod y disgyblion yn “datblygu corff o wybodaeth ac sydd â’r sgiliau sydd eu hangen i gysylltu’r wybodaeth honno a'i chymhwyso mewn gwahanol gyd-destunau” (Donaldson, 2015, t.29). Roedd y digwyddiad critigol yma wedi dangos roedd yr athro yn sicrhau fod gan y disgyblion y wybodaeth sylfaenol ynglŷn ag odrifau ac eilrifau a fydd angen arnynt er mwyn eu helpu gyda gwaith mathemateg bellach. Yn ogystal roedd yr athro wedi ymateb mewn ffordd a oedd yn sicrhau bod y disgyblion yn “gallu defnyddio rhif yn effeithiol mewn gwahanol gyd-destunau” trwy sicrhau bod y disgyblion yn deall y cysyniad o odrifau ac eilrifau ac yn gallu ateb cwestiynau ynglŷn â’r pwnc (Donaldson, 2015, t.29).


Adolygiad Llenyddiaeth 
Mae’r digwyddiad critigol a arsylwyd wedi amlygu sawl maes posib ar gyfer ymchwil pellach a fydd o fudd i athrawon ystyried ar gyfer eu datblygiad proffesiynol. Y prif faes sydd yn sefyll allan wrth ystyried y digwyddiad critigol yma ydy asesu a’r ffordd mae athrawon yn defnyddio asesu er mwyn addasu'r hyn sy’n cael ei addysgu. Mae’r ffordd roedd yr athro wedi asesu dealltwriaeth disgybl trwy ofyn cwestiwn ac yna ymateb ar yr unfan er mwyn cywiro camddealltwriaeth yn enghraifft o’r dechneg Asesu ar gyfer Dysgu sydd wedi cael llawer o sylw mewn llenyddiaeth ddiweddar. Yn fwyaf amlwg i addysgwyr yng Nghymru ydy pwyslais yr Athro Graham Donaldson (2015) ar AagD yn ei adroddiad, Dyfodol Llwyddiannus. Cyhoeddwyd yr adroddiad yma yn 2015 ar ôl cael ei gomisiynu gan Lywodraeth Cymru mewn ymgais i ddeall sefyllfa addysg yng Nghymru a’i wella (Education Workforce Council, 2015). Yn ôl Donaldson (2015, t.67) “Mae addysgu a dysgu da yn golygu dilyn egwyddorion asesu ar gyfer dysgu” sef dull a grybwyllir gan Dylan Wiliam (2011) fel dull o asesu sy’n ffocysu ar geisio deall beth mae’r disgyblion yn ei wybod ac yna addasu’r addysg yn ôl yr asesiad. Mae adroddiad Donaldson wedi cael dylanwad diymwad ar y Cwricwlwm i Gymru sydd yn uwcholeuo’r hyn mae’r adroddiad yn dweud mewn sawl agwedd gan gynnwys AagD (Llywodraeth Cymru, 2020). Oherwydd dylanwad sylweddol adroddiad Donaldson ar y cwricwlwm yng Nghymru, mae’n berthnasol ac yn ddefnyddiol iawn i’w hystyried. Mae cefndir Donaldson fel addysgwr ac arolygwr sydd hefyd wedi creu adroddiad tebyg ar gyfer Yr Alban yn golygu bod ei waith yn hynod o bwysig wrth ymchwilio’r maes yma.

Dywedodd Wiliam (2011, t.3), “assessment is a, perhaps the, central process in effective instruction” ac felly mae’n amlwg fod Wiliam yn ystyried dulliau AagD i fod yn gadarnhaol ar gyfer addysg. Mae Wiliam yn arbenigo ym maes asesu o fewn addysg ac felly mae’n bwysig ystyried ei gyfraniad ef i lenyddiaeth ar y pwnc ond mae’n amlwg wrth ddarllen ei waith mwy cynnar bod yna rhai bylchau megis trafod diffygion AagD. Yn 2018 cyhoeddwyd erthygl gan Wiliam mewn ymgais i lenwi’r bylchau yma o dan y teitl ‘Assessment for Learning: Meeting the Challenge of Implementation’ (Wiliam, 2018). Mae’r erthygl yma yn trafod y rhesymau pan nad ydy AagD wedi cael yr effaith a rhagfynegwyd ac yn honni bod “the failure of improvements in assessment practice to improve teaching and learning … is at least in part due to lack of consistent implementation” (Wiliam, 2018, t.682). Felly roedd yn honni mai problemau gweithredu yn unig ydy diffygion AagD. Er hyn mae’n cydnabod bod awduron eraill wedi cwestiynu effaith y fath yma o asesu ond nid yw’n cytuno gyda’u barnau nhw am ddiffygion y dull (Wiliam, 2018).

Fel sonnir, mae rhai arbenigwyr wedi cwestiynu effeithiolrwydd AagD ac mae’n bosib gweld enghraifft o hwn mewn erthygl gan Gavin T. L. Brown (2019) sy’n awgrymu nad ydy AagD  yn ddull asesu effeithiol. Mae Brown, sydd hefyd yn arbenigo mewn asesu o fewn addysg wedi dadlau nad ydy AagD yn ddigon dibynadwy oherwydd “there is no guarantee that such feedback is correct” (Brown, 2019). Hefyd dywedir yn yr erthygl oherwydd natur sydyn a ddi-oedi’r fath yma o asesu nid yw’n ddigonol fel dull asesu (Brown, 2019). Felly mae’r safbwynt yma’n anghytuno gyda’r llenyddiaeth a drafodir cynt ond mae yn cydnabod AagD fel dull addysgu defnyddiol (Brown, 2019). Wrth ystyried y safbwynt diweddar yma ynghyd â safbwyntiau cadarnhaol cynt am AagD mae’n bosib cael dealltwriaeth well o bwysigrwydd AagD yn yr ystafell ddosbarth erbyn heddiw. 

Byddai’r llenyddiaeth sydd ar gael am AagD, ar y cyfan, yn cytuno bod y ffordd roedd yr athro wedi defnyddio’r dull yn ystod fy arsylwad o ddigwyddiad critigol yn effeithiol iawn boed yn ffordd o asesu ac ymateb neu dim ond dull addysgu. Credaf fod y gefnogaeth ddiweddar i AagD, a’i gynhwysiad yng nghwricwlwm newydd Cymru yn dangos bod yna fudd sylweddol i’w ddefnydd er bod rhaid ei ddefnyddio ar y cyd gyda strategaethau asesu eraill. 

Yn y digwyddiad critigol rwyf wedi trafod fe wnaeth yr athro ymateb i’w asesiad sydyn drwy fynd yn ôl i adolygu pwnc roedd y disgyblion eisoes wedi dysgu mewn gwersi blaenorol. Roedd yr athro felly yn ailadrodd gwaith roedd yn barod wedi cael ei wneud gan y disgyblion. Mae llawer o lenyddiaeth yn bodoli sydd yn rhoi ffocws i’r ffordd mae plant yn cofio ac yn dysgu orau ac mae llawer wedi dod i’r casgliad mai ailadrodd yw’r dull orau.

Dadleuodd Geoff Petty, un o arbenigwyr arweiniol addysg yn y D.U. “When we see something enough times … we begin to recognise this ‘pattern’ and it gets established in our long-term memory” (Petty, 2009, t.23). Hefyd soniodd Petty (2009, t.23) am yr angen “to gain sufficient familiarity with the individual pieces of information through repetition.” Felly mae’n amlwg roedd Petty yn dadlau bod angen ailadrodd gwybodaeth er mwyn i blant allu dysgu’n effeithiol. Aeth Petty (2009, t.23) ymlaen i ddweud mai “many short exposures” yw’r ffordd gorau o ailadrodd gwybodaeth ond nid ydy’n rhoi llawer o ffocws i’r drafodaeth ynglŷn â phryd sydd orau i ailadrodd gwybodaeth a faint o fwlch ddylai fod rhwng ail-edrychiadau ar bwnc.

Mae erthygl gan Sean H. K. Kang (2016), sydd wedi ffocysu llawer o’i ymchwil ar y ffordd mae’r cof yn gweithio a sut i wella addysg yn ôl hwn, yn trafod syniadau Petty ymhellach (University of Melbourne, 2022). Dywedir ei fod yn fwy effeithiol i wasgaru’r ailadroddiad o wybodaeth dros gyfnod o amser ac mae’n cyfeirio at hwn fel “the spacing effect” (Kang, 2016). Mae Kang (2016) yn cyfeirio at amryw o archwiliadau sydd yn cefnogi ei honiadau ac felly mae’n hanfodol bod canlyniadau'r cannoedd o archwiliadau sydd wedi cael eu cynnal yn cael eu hystyried. Mae Kang (2016) yn gwneud cyfeiriadaeth tuag at waith ymchwil Taylor a Rohrer (2010) sydd wedi ystyried ailadrodd syniadau rhwng dysgu syniadau eraill. Gelwir yr arfer yma yn “interleaved practice” gan Taylor a Rohrer (2010, t.837) a dangosodd eu harchwiliad fod yr arfer yma yn effeithiol ar y cyfan gan roedd y disgyblion a oedd wedi cael eu haddysgu yn y ffordd yma wedi perfformio’n well yn y prawf ar ddiwedd yr archwiliad ond wrth ymarfer ar ôl bob sesiwn roedd y disgyblion a oedd yn cael eu haddysgu yn ôl dull blocio yn perfformio’n well. Mae hwn yn dangos bod diffygion gyda’r dull yma sydd heb gael digon o sylw gan rhai awduron megis Kang (2016).

Roedd y digwyddiad critigol hefyd wedi amlygu agweddau o’r ysgol adeileddiaeth, yn benodol y dull a elwir sgaffaldu. Mae adeileddiaeth yn “based on Piaget’s concept of cognitive development as a specific form of biological adaptation and also on the work by Vygotsky, Bruner and others” (Juvova, Chudy, Neumeister, Plischke a Kvintova, 2015, t.346). Mae’r erthygl ‘Reflection of Constructivist Theories in Current Educational Practice’ (Juvova et al, 2015) sydd wedi ei ysgrifennu gan arbenigwyr ym maes addysg a seicoleg, yn esbonio adeileddiaeth mewn cyd-destun addysg sy’n gosod sylfaen er mwyn deall technegau fel sgaffaldu yn well. Nid yw’n trafod sgaffaldu’n uniongyrchol ond mae’n rhoi’r wybodaeth gefndirol sydd angen er mwyn deall pam mae rhai addysgwyr yn ei ddefnyddio. Mae’r erthygl yma yn ddefnyddiol gan ei fod yn gyfoes ac felly yn esbonio hen syniadau Piaget a Vygotsky mewn cyd-destun modern ac yn dangos sut mae’r syniadau yma yn parhau i fod yn berthnasol.

Mae llyfr gan yr awdur Nick Selley, The Art of Constructivist Teaching in the Primary School hefyd yn offeryn defnyddiol er mwyn deall cyd-destun adeileddiaeth a’r ffordd mae’n cael ei ddefnyddio yn yr ystafell ddosbarth heddiw. Mae’n esbonio fod adeileddiaeth yn “child-centred” ac mae’n trafod manteision y fath yma o addysgu tra hefyd yn sôn am anfanteision dulliau eraill o addysg megis “traditional ‘transmission’ teaching” (Selley, 2012, tt.3-4). Mae yn ymddangos bod y llyfr yma ychydig yn unochrog ac yn or-ganmoliaethus o adeileddiaeth ond mae rhai cydnabyddiadau yn cael eu gwneud sy’n trafod diffygion dulliau addysgu adeileddiaeth megis y syniad nad ydy’r dulliau yma bod tro yn addas ar gyfer rhai pynciau. Roedd yr athro yn y digwyddiad critigol a drafodir cynt wedi defnyddio dulliau adeileddiaeth er mwyn ymateb i gamgymeriad disgybl ond mae Selley yn dadlau “Some knowledge, if it is of the factual kind … may need to be transmitted directly” ac felly wrth ystyried ffeithiau mathemategol fel odrifau ac eilrifau efallai byddai dulliau eraill yn fwy effeithiol (Selley, 2012, t.5). 

Mae’r llenyddiaeth rwyf wedi trafod ynglŷn ag adeileddiaeth yn gallu bod yn ddefnyddiol er mwyn deall syniadau’r ysgol o feddwl yma ond nid ydyn nhw’n trafod yr agwedd sgaffaldu a oedd modd gweld yn digwydd yn y digwyddiad critigol. Mae Barbara Blake a Tambara Pope yn cydnabod cysylltiad sgaffladu i’r ysgol adeileddiaeth trwy ei rhestri fel un o ddulliau byddai’n ddisgwyliedig i weld mewn dosbarth lle mae dulliau Vygotsky yn cael eu defnyddio ond nid ydyn nhw’n ehangu ar y syniad o sgaffaldu yn benodol. (Blake a Pope, 2008).

Un erthygl sy’n mynd i’r afael â sgaffaldu yw ‘Scaffolding and Dialogic Teaching in Mathematics Education: Introduction and Review’ sydd yn diffinio sgaffaldu fel rhoi cymorth dros dro sy’n golygu bod plant yn gallu “do work they would not be able to do without that support structre” (Bakker, Smit a Wegerif, 2015, t.1048). Mae hwn yn cysylltu gyda’r digwyddiad critigol oherwydd y ffordd roedd yr athro wedi cynnig cymorth i’r disgybl a wnaeth gamgymeriad er mwyn i’r disgybl allu ateb y cwestiwn yn gywir a hefyd mae’n bosib gweld enghraifft o’r disgyblion yn sgaffaldu ei gilydd sydd hefyd yn cael ei drafod yn yr erthygl yma. Mae’r erthygl yn hynod o ddefnyddiol er mwyn deall y digwyddiad critigol yn well oherwydd ei fod yn ffocysu ar sgaffaldu mewn cyd-destun dysgu mathemateg. Hefyd ysgrifennwyd yr erthygl gan arbenigwyr mewn addysg mathemateg a sgaffaldu ac felly rhaid cydnabod ei werth.

Mae’r erthygl yma hefyd yn ddefnyddiol oherwydd mae’n cydnabod bod yna wendidau i sgaffaldu megis y ffordd mae rhai plant yn gallu gwrthsefyll y cymorth mae athrawon cynnig iddyn nhw ac felly ni fyddai sgaffaldu yn eu helpu (Bakker, Smit a Wegerif, 2015). Hefyd mae’n trafod y ffaith, er efallai bydd plant wedi dysgu rhywbeth neu’n gallu gwneud rhywbeth, nid yw hwn yn golygu bydd y plant yn gallu gwneud hwn yn y dyfodol ac felly mae angen i athrawon fod yn ymwybodol efallai bydd angen iddyn nhw gyflwyno sgaffaldu eto er mwyn sicrhau bod y plant yn gallu gwneud yr hyn sydd angen iddyn nhw wneud (Bakker, Smit a Wegerif, 2015). Gan fod yr erthygl yn cydnabod y gwendidau yma mae’n bosib gweld bod yr awduron wedi cyflwyno safbwynt cytbwys sy’n rhoi darlun realistig o sgaffaldu.

Mae’r llenyddiaeth sydd ar gael sy’n trafod y meysydd yma sy’n cysylltu gyda’r digwyddiad critigol yn eang iawn ac mae llawer o ffynonellau defnyddiol iawn ar gael. Er hyn, rhaid ystyried tueddiad yr awduron a’r ffactorau sy’n effeithio arnynt er mwyn deall eu gwaith yn llawn.

Adfyfyrio / Gwerthuso a’r Camau Nesaf
Fel y trafodir yn gynt, mae adfyfyrio yn hynod o bwysig i athrawon ac mae’n hanfodol bod athrawon yn treulio amser yn adfyfyrio yn feirniadol ar eu hymarfer eu hun ac eraill. Mae llawer o wahanol ffyrdd all athrawon adfyfyrio ac mae arbenigwyr gwahanol wedi creu amrywiaeth o fodelau adfyfyrio defnyddiol. Mae model a grëwyd gan Zwozdiak-Myres a elwir “Framework Of Reflective Practice” wedi ei wneud fyny o 9 dimensiwn gwahanol sydd yn helpu strwythuro adfyfyrio (Zwozdiak-Myres, 2012, t.5). Yn ogystal mae’r dull a ddyfeisiwyd gan Stephen Brookfield sydd yn gwneud defnydd o bedwar lens gwahanol er mwyn adfyfyrio yn ffordd effeithiol o adfyfyrio sydd yn helpu athrawon i ystyried gwahanol safbwyntiau am yr hyn sy’n digwydd (Brookfield, 1998). Bydd defnyddio dulliau fel hyn er mwyn arwain fy  adfyfyrio personol yn ei wneud yn fwy amlwg beth sydd angen gwneud er mwyn ymateb ac felly yn cynorthwyo yn y broses o ddatblygiad proffesiynol a phersonol. Hefyd bydd adfyfyrio yn fy helpu i ddod yn fwy hyderus yn gwneud penderfyniadau yn y foment mewn gwersi wrth i mi allu edrych yn ôl ar beth weithiodd yn y gorffennol.

Wrth ystyried y digwyddiad critigol a drafodir, roeddwn i wedi rhoi ffocws i rai meysydd penodol a oedd wedi sefyll allan i mi. Credaf fod yr hyn rwyf wedi dynodi fel meysydd ar gyfer ymchwil yn bwysig ac yn berthnasol iawn i fy natblygiad proffesiynol ac mae’r llenyddiaeth sydd ar gael wedi dangos hwn. Er hyn credaf fod rhai meysydd eraill a fyddai’n ddefnyddiol eu hymchwilio sydd wedi cael eu hanwybyddu hyd hyn megis y ffordd roedd y disgyblion wedi eu grwpio yn ystod y sesiwn fathemateg a’r effaith roedd hwn yn cael ar eu cyrhaeddiad. Roedd hwn yn rhywbeth a oedd yn llai amlwg wrth ystyried y digwyddiad critigol ac felly byddai rhoi sylw i’r agwedd yma yn ddefnyddiol er mwyn deall yn well yr effaith mae’r ffordd mae plant yn cael eu grwpio, yn ôl gallu, yn cael ar blant.

Roedd y digwyddiad critigol a arsylwyd yn enghraifft o ddigwyddiad critigol cadarnhaol ac felly mae llawer o bethau sydd modd dysgu ohono. Dangosodd y digwyddiad bwysigrwydd ymateb yn syth i gamddealltwriaeth er mwyn sicrhau bod disgyblion yn deall yr hyn sy’n cael ei addysgu yn llawn ac yn gywir. Mae’r ffocws mae Asesu ar gyfer Dysgu wedi cael mewn llenyddiaeth, yn enwedig llenyddiaeth ddiweddar yng Nghymru wedi dangos pwysigrwydd gweithredu’r dull yma yn yr ystafell ddosbarth. Hefyd mae’n bwysig ystyried yr hyn sydd wedi cael ei drafod ynglŷn â sut mae plant yn dysgu a’r ffordd mae ailadrodd gwybodaeth yn hanfodol. Wrth fynd ymlaen credaf bydd yn bwysig ystyried y ffordd mae gwybodaeth yn cael ei ailadrodd a phryd mae hwn yn digwydd oherwydd yr effaith mae hwn yn cael ar ddisgyblion. Mae’r hyn sydd wedi cael ei drafod ynglŷn â’r ysgol adeileddiaeth a’r dull sgaffaldu yn bwysig i’w hystyried ond hefyd rhaid ymchwilio i ysgolion o feddwl eraill er mwyn penderfynu pa agweddau sy’n sefyll allan fel rhai sydd werth defnyddio er mwyn ffurfio damcaniaeth personol ynglŷn â’r dulliau gorau i addysgu.


Casgliad
Rwyf wedi gallu gweithredu fel ymarferydd adfyfyriol trwy dreulio amser mewn ysgol yn arsylwi ac yn adfyfyrio’n feirniadol ar yr hyn roeddwn wedi gweld er mwyn ffurfio digwyddiadau critigol fel gwelir yn yr atodiad. Byddai wedi bod yn fuddiol i wneud mwy o waith ymchwil fel paratoad ar gyfer y cyfnod arsylwi er mwyn cael dealltwriaeth well o’r hyn roeddwn i’n ei weld ac efallai sylwi ar bethau doeddwn i heb y tro yma. Wrth arsylwi roeddwn wedi dangos fy ngallu i gydweithredu, sydd yn un o’r safonau proffesiynol, trwy ystyried y ffordd mae athrawon eraill yn addysgu, trafod gyda nhw ac adfyfyrio ar yr hyn roeddwn nhw’n gwneud (Llywodraeth Cymru, 2019).

Wedi i mi benderfynu ar y meysydd roeddwn i am ymchwilio’n bellach, treuliais lawer o amser yn darllen llenyddiaeth ar y pynciau er mwyn ceisio deall safbwyntiau arbenigwyr gwahanol arnynt. Mae’r safon broffesiynol dysgu proffesiynol yn ymwneud gyda chwblhau gwaith darllen eang er mwyn deall datblygiadau ym myd addysg (Llywodraeth Cymru, 2019). Felly trwy wneud hwn roeddwn i’n dangos fy ngallu i gyrraedd y safon yma a gweithredu fel ymarferydd adfyfyriol sydd yn agwedd pwysig o fod yn athro yng Nghymru erbyn heddiw.

Wrth ystyried y llenyddiaeth a gyfeiriwyd atynt, mae llawer o syniadau wedi cael eu hamlygu ynglŷn â dulliau effeithiol o addysgu a’r ffyrdd mae plant yn dysgu ac yn cofio gwybodaeth. Mae diffygion y dulliau a welwyd yn y digwyddiad critigol hefyd wedi cael eu trafod yn y llenyddiaeth ac felly trwy ddeall y rhain mae’n bosib gwella dulliau addysgu er fudd disgyblion a hefyd er fudd personol wrth ystyried datblygiad proffesiynol a phersonol.

Er mwyn dod i gasgliad, mae’n bosib dweud roedd cwblhau’r gwaith yma wedi bod yn ddefnyddiol iawn gan ei fod wedi fy ngalluogi i gymryd rhan mewn ymchwil addysgiadol a fydd yn cael effaith cadarnhaol ar fy natblygiad proffesiynol. Yn ogystal, mae’r llenyddiaeth roeddwn wedi dod a’r draws wedi cael effaith ar fy syniadau ynglŷn ag addysg ac mae llawer o syniadau wedi cael eu hamlygu a fydd yn werthfawr i mi i’w cymryd mewn i’r ystafell ddosbarth. Mae pwysigrwydd adfyfyrio wedi dod yn amlwg ac mae’r gwaith yma wedi dangos pa mor hanfodol yw adfyfyrio yn gyson ar gyfer datblygiad athrawon a’r dulliau maent yn defnyddio i addysgu.

